Neem deel aan Huisgenoot se eerste aanlyn blokraaikompetisie! - Ruan Scheepers
Neem deel aan Huisgenoot se eerste aanlyn blokraaikompetisie!
HUISGENOOT maak op Donderdag, 18 Junie geskiedenis met die eerste regstreekse Afrikaanse blokraaikompetisie in die kuberruim.
Tydens dié aanlyn kompetisie sal een van Huisgenoot se blokraai-opstellers, Gerda Engelbrecht, gesels oor die lief en leed van dié woordspeletjies, waarna almal wat inskakel saam ’n spesiale blokraai sal invul.
Deelnemers sal om 20:00 inskakel vir ’n die blokraaikuberkompetisie. Hulle kan deelneem deur vrae te vra, die antwoorde te gee en kommentaar te lewer. Gerda oorweeg almal se voorstelle en vul die regte antwoorde in om die blokraai te voltooi. Tussendeur vertel sy meer oor haar pad met blokraaie. Daar is lekker pryse op die spel, en elke deelnemer kry ook ’n spesiale PDF-blokraaiboekie vir verdere vermaak na die tyd.
“Met BLOKRAAI REGSTREEKS skep ons ’n ruimte waar blokraailiefhebbers kan deelneem aan een van hul gunstelingtydverdrywe, maar dit boonop kan doen as deel van ’n aanlyn gemeenskap,” sê Yvonne Beyers, die redakteur van Huisgenoot. “Dis ’n vermaaklike regstreekse uitsending deur een van ons talentvolle blokraaiopstellers en ’n blokraaikompetisie in een. Dis soos ’n lekker kuier in die kuberruim – met ’n uitdagende blokraai om die brein te boei!”
Gerda is ’n blokraai-liefhebber by uitstek en stel al die afgelope dekade blokraaie op vir Huisgenoot. Sy sê: “Ons weet daar is duisende blokraai-ondersteuners daar buite en krap al jare lank kop oor hoe ons hulle kan ‘ontmoet’. Wat ’n lekker manier om met die blokraaiers te gesels sonder dat hulle uit hul huise hoef te gaan! Ons wil net pret hê. Huisgenoot is die baanbreker op blokraaigebied en hierdie is ’n manier waarop ons blokraaie nuut en vars kan hou. Dit kan die begin van opwindende, nuwe projekte wees.”
Lesers kan op hulle selfone of rekenaars inskakel vir dié kuberkompetisie. Hulle sal mekaar nie kan sien nie, en Gerda sal hulle ook nie kan sien nie, maar almal sal vir Gerda en die blokraai wat ingevul word kan sien.
“Dis iets nuuts en deelnemers word glad nie blootgestel nie. Dis lig en informeel. Niemand se naam gaan krater gemaak word nie. Hoekom sal jy altyd blokraaie net op jou eie invul? Dis ’n lekker manier om agter te kom daar is ander mense daar buite wat ook hierdie liefde vir blokraaie deel,” sê Gerda.
Blokraailiefhebbers wat wil deelneem – of net wil kyk! – moet vooraf registreer by quicket.co.za. Die kaartjies kos R50 elk, en daar is beperkte plek.
As deel van die toegangsgeld, sal elke deelnemer ’n skakel kry waarmee hulle kan deelneem aan die blokraaikuier. Die lengte van die sessie sal afhang van hoe vinnig die blokraai voltooi word.
Volgens Gerda, is blokraaie soos pannekoek. “Jy raak nooit moeg daarvoor nie. Dis ’n tydverdryf wat jou ’n kans gee om weg te kom van alles, maar steeds jou kop bietjie oefen. Die formaat het oor dekades diselfde gebly, maar jy kan steeds die blokraai vernuwe deur eietydse woorde in te sluit.”
Kry die nuutste uitgawe van HUISGENOOT of besoek huisgenoot.com vir meer inligting.
DANTANIO GOODMAN, DROPS LATEST HIT SINGLE: “UNSTOPPABLE”